Espai Dona convoca el V Concurs de Narrativa Breu amb Perspectiva de Gènere Isabel de Villena
2025-07-24

La Regidoria d’Igualtat, dirigida per Lluna Àrias, a través d’Espai Dona, ha convocat el V Concurs de Narrativa Breu amb Perspectiva de Gènere Isabel de Villena. Per cinqué any consecutiu, aquest certamen se celebra amb l’objectiu de, a través de la literatura, seguir la labor municipal de sensibilització en matèria d’igualtat de gènere, al mateix temps que es dóna l’oportunitat d’expressar-se i estimular la seua creativitat literària, tant a joves com a persones adultes.

El concurs està obert a tota la ciutadania i es desdoblega en dues categories: juvenil, dirigida a participants d’entre 16 i 20 anys, i adulta, per a participants majors de 21 anys. La temàtica dels relats que es presenten a concurs ha de versar sobre algun tema relacionat, d’alguna manera, amb la igualtat de gènere. Quant als aspectes formals dels textos que es presenten, aquests no poden excedir de les 2000 paraules i es podrà optar per l’idioma valencià o castellà.

El termini de presentació dels relats, que ja està obert, finalitzarà dijous que ve 7 d’abril i aquests han d’enviar-se, bé per correu postal a la seu d’Espai Dona (C / Colom, 40 de Burjassot, CP 46100), bé per correu electrònic a serveidinamitzacio@ayto-burjassot.es . No s’admetran els treballs que es lliuren fóra de termini o que no complisquen els requisits establerts en les BASES, que es poden consultar en www.burjassot.org (secció Notícies- Igualtat).

Les dues persones guanyadores de cada categoria rebran, com a premi, un val de 40€ per gentilesa de Burjassot Llibres i un lot de llibres i un CD per gentilesa de la Universitat de València. Per la seua banda, els guanyadors hauran de cedir els drets de les seues obres a Espai Dona-Ajuntament de Burjassot, per a la seua posterior difusió.